# Hva er VRE?

Enterokokker er en type bakterier som finnes i vanlig tarmflora hos mennesker og dyr. VRE (vancomycinresistente enterokokker) er en antibiotikaresistent variant av disse bakteriene.

# Er VRE farlig?

VRE er ikke farlig så lenge bakterien bare er en del av den vanlige bakteriefloraen. De fleste personene som blir smittet vil være asymptomatiske bærere som ikke har symptomer på at VRE har blitt en del av deres normale flora.

# Hvordan smitter VRE?

Smitte skjer via direkte eller indirekte kontakt med en smittet person. Dette betyr i praksis at bakterien blir overført via urene hender eller at en smittet person har «lagt igjen» bakterien i miljøet som for eksempel på vask, toalett, dørhåndtak eller lignende. Tiltaket i sykehus er å bryte disse smitteveiene.

# Hvordan fikk du VRE?

Det kan være vanskelig å svare på, men vi vet at innleggelse på sykehus i utlandet eller langvarig bruk av antibiotika er risikofaktorer.

# Hvordan blir man kvitt VRE?

Mange av de som blir smittet med VRE vil kvitte seg med bakterien, men det er vanskelig å si hvor lang tid det tar. Det finnes per i dag ingen tester som kan gi et pålitelig svar på om bakteriene er borte. Smitteforebyggende tiltak i sykehus er til for å hindre smitte og infeksjoner hos særlig utsatte medpasienter. Fordi det er vanskelig å vite nøyaktig hvor lenge noen er bærer, vil personer med tidligere påvist VRE som regel blir håndtert som VRE- positiv ved ny innleggelse i sykehus.

# Hva gjør helsepersonell for å hindre spredning av VRE?

Pasienter med VRE kan bli isolert på et eget rom for å hindre smitte til andre pasienter. Helsepersonell bruker personlig verneutstyr ved stell og pleie. Noen ganger blir det tatt prøve av medpasienter (bakterieprøve fra endetarmen) for å kontrollere at de ikke er blitt smittet, dette heter smittesporing.

# Hva kan pasienter og pårørende gjøre for å hindre smittespredning?

God håndhygiene er det viktigste tiltaket for å hindre smitte. Dette innebærer håndvask med såpe og vann eller hånddesinfeksjon med sprit, og dette er spesielt viktig før måltid og etter toalettbesøk.

# Hvordan blir VRE håndtert utenfor sykehus?

Utenfor sykehus skal personer med VRE leve som normalt. Håndhygiene er det viktigste tiltaket for å hindre smitteoverføring. For friske personer utenfor sykehuset utgjør VRE ingen risiko.

|  |
| --- |
|   |